**Návrh obsahu všeobecne záväzného predpisu**

**k zákonu č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov**

**VYHLÁŠKA**

**Ministerstva zdravotníctva Slovenskej republiky**

z ......................... 2024

**ktorou sa ustanovujú podrobnosti o vykonávaní skríningov onkologických chorôb**

Návrh nového všeobecne záväzného predpisu k zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov.

Všeobecne záväzný predpis obsahuje všeobecné ustanovenia o skríningu onkologických chorôb v Slovenskej republike. Návrh všeobecne záväzného právneho predpisu obsahuje podrobnosti o vykonávaní skríningu rakoviny hrubého čreva a konečníka, krčka maternice, pľúc, prostaty a prsníka. Súčasne obsahuje kritériá na výber cieľovej populácie oprávnenej, metodiku pozývania na skríning, kritériá na druhy skríningových testov a interval vykonávania skríningu, požiadavky na vykazovanie zdravotných výkonov a diagnóz pre zdravotníckych pracovníkov a zariadenia ambulantnej zdravotnej starostlivosti participujúcich na skríningu, požiadavky na analýzu vykazovaných zdravotných výkonov a diagnóz, podrobnosti o manažmente pozitívnych prípadov zo skríningu a Wilson – Junger kritériá pre skríningový program.

Vo všeobecne záväznom predpise sú uvedené indikátory hodnotenia programu skríningu pre posúdenie kvality skríningu, postupy a podmienky pre pracoviská zaradené do programu skríningu onkologických chorôb [CanScreen5 (iarc.fr)](https://canscreen5.iarc.fr/?page=datasources), ECIS.

Obsah všeobecne záväzného predpisu je v súlade s Odporúčaniami EÚ Rady z 9. decembra 2022 o posilnení prevencie prostredníctvom včasnej detekcie: Nový prístup EÚ ku skríningu rakoviny, ktorým sa nahrádza odporúčanie Rady 2003/878/ES (2022/C 473/01) <https://eur-lex.europa.eu/legal-content/SK/TXT/?uri=CELEX:32022H1213(01)>.

Vo všeobecne záväznom predpise sú uvedené výkony v súlade s medzinárodnými odporúčaniami pre výkon skríningu onkologických chorôb a tieto výkony sa plne uhrádzajú na základe verejného zdravotného poistenia.